पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक । सुनारिया जेल से मोबाइल फोन का खेल बदस्तूर जारी है। तीन साल पहले संजय बुटाना की हत्या के बाद गैंग की कमान संभाल रहे कुख्यात बदमाश कृष्ण गाठा व दूसरी गैंग के सरगना नीटू घड़वाल ने सलाखों के पीछे ही सोनीपत व रोहतक में छह हत्या और फिरौती के लिए गोहाना के एक व्यापारी के अपहरण की साजिश रची। यह खुलासा शनिवार रात पुलिस हत्थे चढ़े दोनों गैंग के छह-छह सदस्यों ने पुलिस पूछताछ में किया। इससे हरकत में आई पुलिस ने जेल में छापा मारकर पांच मोबाइल फोन व चार सिम बरामद किए हैं।
इन बंदियों से मिले मोबाइल
आईजी अनिल राव व एसपी विवेक शर्मा ने बताया कि जेल में बंद नीटू घड़वाल के पास मोबाइल फोन होने की सूचना मिलने पर सीआईए पुलिस ने जेल में छापा मारा। तलाशी के दौरान नीटू के साथ-साथ काठमंडी निवासी मोहन उर्फ चोटी व हिसार निवासी संजीत से तीन मोबाइल व दो सिम बरामद हुए। इसके बाद बेरी रोड निवासी नितिन, मनदीप घिलौड़ व अमित उर्फ छुरी की तलाशी ली गई। उनके पास से भी दो मोबाइल व दो सिम मिले।
जेल की सुरक्षा पर सवाल
लगातार मोबाइल फोन मामले के मामले में चर्चित सुनारिया की सुरक्षा व्यवस्था सवालों के घेरे में है। एक साल में पुलिस ने हत्या के मामले में बंद घिलौड़ कलां गांव निवासी मनदीप से चौथी बार व एकता कॉलोनी निवासी अमित छूरी से तीसरी बार मोबाइल फोन बरामद किया है। दो बंदियों से बार-बार मोबाइल फोन मिलने के बावजूद जेल प्रशासन सख्त कदम नहीं उठा रहा है। ऐसे में जेल के सुरक्षाकर्मियों व अपराधियों के बीच मिलीभगत की संभावना से इंकार नहीं किया जा सकता। रोहतक रेंज के आईजी अनिल राव का कहना है कि जेल में बंद अपराधियों से बार-बार मोबाइल फोन मिलना चिंता का विषय है। मामले को लेकर डीजीपी को पत्र लिखा जाएगा, ताकि व्यवस्था में सुधार हो सके।
भगवतीपुर के नजदीक धरे गए गैंग के सदस्य
योजना के तहत गैंग के सदस्य रोहतक पहुंचे और भगवतीपुर गांव के नजदीक वाहन छीनने की योजना बनाने लगे। सीआईए पुलिस को इसकी भनक लग गई। एएसआई राजेंद्र सिंह के नेतृत्व में पुलिस ने दबिश देकर गैंग के सदस्य जागसी गांव निवासी विजय उर्फ विक्की, महिपाल उर्फ माल्हा, रामकुमार उर्फ रामधारी, राजेश उर्फ राजू, रवींद्र व गोहाना निवासी सुनील उर्फ बग्गा को दबोच लिया। उनके कब्जे से सात पिस्तौल, सात कारतूस व एक बाइक बरामद हुई। सोमवार को पुलिस उन्हें अदालत में पेश करेगी। पूछताछ में गिरोह ने खुलासा किया है कि दो माह पहले कुंडली थाना क्षेत्र में ट्राला छीनने, जींद बाईपास पर होटल मालिक को गोली मारने, एक माह पहले अटायल में हुए विकास उर्फ विक्रांत हत्याकांड व पानीपत में कार छीनने के मामलों में गिरोह के सदस्यों का हाथ रहा है।
कृष्ण गाठा गैंग: एक दिन जेल में आया और रच दी चार हत्या व गोहाना के व्यापारी के अपहरण की साजिश
एसपी के मुताबिक 2009 में कुख्यात बदमाश संजय बुटाना की सोनीपत जेल में पेशी के दौरान गैंगवार के चलते हत्या कर दी गई। संजय की हत्या का आरोपी राजबीर रोहतक जेल में बंद है। हत्या के बाद गैंग की कमान गोहाना निवासी कृष्ण गाठा ने संभाली ली, जो हिसार जेल में बंद है। रोहतक कोर्ट में पेशी के चलते उसे हिसार से रोहतक की सुनारिया जेल में एक रात के लिए रखा गया। पुलिस के पास इसके पुख्ता सबूत हैं कि कृष्ण ने उसी रात मोबाइल फोन पर गैंग के सदस्यों को राजबीर की सोनीपत कोर्ट में अगले माह पेशी के दौरान हत्या, गोहाना में व्यापारी का 15 लाख की फिरौती के लिए अपहरण व दूसरी गैंग के तीन युवकों को ठिकाने लगाने की योजना बनाई।
नीटू घड़वाल गैंग: एमडीयू लॉ के छात्र व बुसाना के युवक की हत्या की साजिश रची
देर रात पुलिस को भनक लगी कि सुनारिया रोड पर आधा दर्जन युवक राहगीरों को लूटने की योजना बना रहे हैं। सीआईए पुलिस ने दबिश देकर सोनीपत जिले के गांव आहुलाना निवासी दिनेश उर्फ मीनू, राजेंद्र, विजय नगर निवासी वीरेंद्र उर्फ बंसी, ईशापुर खेड़ी निवासी कप्तान, गढ़वाल निवासी राकेश उर्फ राजे व भैंसवाल निवासी प्रदीप उर्फ टिंकू को दबोच लिया। कब्जे से 4 पिस्तौल व 24 जिंदा कारतूस बरामद किए। पूछताछ में आरोपियों ने खुलासा किया जेल में बंद नीटू घड़वाल के इशारे पर सोनीपत जिले के बुसाना गांव के युवक की हत्या करनी थी। दूसरा गैंग का नेतृत्व कर रहा वीरेंद्र उर्फ बंसी एमडीयू में लॉ का कोर्स कर रहे एक छात्र की हत्या करना चाहता था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn